
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea Legii 94 din 08 septembrie 1992 privind organizarea şi funcţionarea Curţii de Conturi, cu care comisia noastră a fost sesizată în fond cu adresa Biroului Permanent nr.  Pl.x 791 din 1 noiembrie 2006.
	PREŞEDINTE,

Mihai Nicolae Tănăsescu

RAPORT

asupra propunerii legislative pentru modificarea Legii 94 
din 08 septembrie 1992 privind organizarea şi 
funcţionarea Curţii de Conturi 
Cu adresa nr. Pl.x. 791 din 1 noiembrie 2006, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea Legii 94 din 08 septembrie 1992 privind organizarea şi funcţionarea Curţii de Conturi.
La întocmirea raportului s-a avut în vedere avizul negativ al Consiliului Legislativ şi avizul negativ al Comisiei juridice, de disciplină şi imunităţi, precum şi punctul de vedere negativ al Guvernului.
Prezenta propunere legislativă are ca obiect de reglementare completarea textului alineatului (3) al articolului 2 din Legea nr. 94/1992 privind organizarea şi funcţionarea Curţii de Conturi, republicată, astfel încât şi Birourile Permanente ale Parlamentului precum şi comisiile parlamentare să poată solicita Curţii de Conturi efectuarea unor controale asupra modului de gestionare a resurselor publice.
Propunerea legislativă face parte din categoria legilor organice, potrivit art. 73 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor: domnul senator Marius Marinescu, Grupul Parlamentar PD.
La lucrările comisiei au participat 22 deputaţi, din totalul de 28 membri ai comisiei.

Raportul comisiei a fost adoptat cu majoritate de voturi.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului.
In urma dezbaterii propunerii legislative pentru modificarea Legii 94 din 08 septembrie 1992 privind organizarea şi funcţionarea Curţii de Conturi, în şedinţa din data de 22.11.2006, comisia propune respingerea acesteia din următoarele considerente:
1. În temeiul art. 140 alin. (3) „La cererea Camerei Deputaţilor sau a Senatului, Curtea de Conturi controlează modul de gestionare a resurselor publice şi raportează despre cele constatate”, înţelegându-se prin acest text la cererea Plenului Camerei Deputaţilor sau Senatului.

2. Birourile permanente şi comisiile permanente sunt organe de lucru ale celor două Camere ale Parlamentului.

3. În conformitate cu prevederile art. 140 alin. (2) din Constituţia României, republicată, Curtea de Conturi prezintă anual Parlamentului un raport asupra conturilor de gestiune ale bugetului public naţional din exerciţiul bugetar expirat, cuprinzând şi neregulile contabile.”

4. Art. 71 alin. (1) din Regulamentul Camerei Deputaţilor prevede că „orice Comisie permanentă poate porni, la solicitarea unuia sau a mai multor membri ai săi, o anchetă, în cadrul competenţei sale, cu încuviinţarea Plenului Camerei Deputaţilor, privitoare la activitatea desfăşurată de Guvern sau de administraţia publică.”

	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Consilier:
Bărdiţă Mariana

